ДЕЛЕГИРАН РЕГЛАМЕНТ (ЕС) № 1047/2014 НА КОМИСИЯТА
от 29 юли 2014 година
за допълване на Регламент (ЕС) № 1308/2013 на Европейския парламент и на Съвета по отношение на националните или регионалните стратегии, които държавите членки следва да изготвят за целите на схемата за предлагане на мляко в училищата
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 27, параграф 1, буква б) от него,
като има предвид, че:
(1)
В член 26, параграф 2 от Регламент (ЕС) № 1308/2013 се предвижда от 1 август 2015 г. държавите членки, които желаят да участват в схемата за предлагане на мляко в училищата, да разполагат с предварителна стратегия за нейното прилагане на национално или на регионално равнище.
(2)
Съгласно член 26, параграф 3 от Регламент (ЕС) № 1308/2013 при изготвянето на своите стратегии държавите членки са задължени да съставят списък на млеката и млечните продукти, които са допустими съгласно съответната схема. За да се направи схемата за предлагане на мляко в училищата по-ефективна, стратегията на дадена държава членка следва също така да съдържа други ключови елементи, а именно възрастовата група на децата и честотата на разпределението, предварителната оценка на разходите по схемата, включително информация за това дали ще се извършват национални плащания и за механизмите за оценка на ефективността на схемата.
(3)
Когато държава членка възнамерява да предвиди съпътстващи мерки в съответствие с член 26, параграф 2 от Регламент (ЕС) № 1308/2013, тя следва също така да опише тези мерки в своята стратегия.
(4)
Следва да бъдат определени разпоредби по отношение на националните или регионалните стратегии, които ще бъдат изготвени от държавите членки за целите на схемата за предоставяне на мляко в училищата. Тези разпоредби следва да се прилагат от 2015 г.,
ПРИЕ НАСТОЯЩИЯ РЕГЛАМЕНТ:
Член 1
Стратегия
1. Стратегията за прилагане на схемата за предлагане на мляко в училищата, която следва да бъде изготвена от държавите членки, както е посочено в член 26, параграф 2 от Регламент (ЕС) № 1308/2013, се представя на Комисията до 1 юли всяка година.
2. Стратегията съдържа най-малко следните елементи:
а)
административното ниво, на което схемата за предоставяне на мляко в училищата ще бъде реализирана;
б)
списък на млеката и млечните продукти, определени посредством кодовете им по КН, включени в схемата, и обяснение на процеса за определяне на стоките, които следва да бъдат доставяни;
в)
организацията на доставката на продукти по схемата, включително честотата и графика на разпределение, както и бенефициентите, обхванати от схемата;
г)
предварителната оценка на разходите по схемата, включително информация относно това, дали ще се извършват национални плащания в съответствие с член 217 от Регламент (ЕС) № 1308/2013, като се посочват начините за финансиране на тези плащания;
д)
действащите механизми за оценка на ефективността на схемата.
3. Когато държавите членки вземат решение да въведат съпътстващи мерки за своята схема за предлагане на мляко в училищата в съответствие с член 26, параграф 2 от Регламент (ЕС) № 1308/2013, те описват тези мерки в своята стратегия, като включват целите и очакваните ползи от мерките и начините за тяхното финансиране.
Член 2
Влизане в сила
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 2015 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 29 юли 2014 година.